Europos vairuotojo pažymėjimas

Europos vairuotojo pažymėjimas − bendro pavyzdžio visoje Europos ekonominė erdvė (Europos Sąjungos, Islandija, Lichtenšteinas ir Norvegija) teritorijoje kredito kortelės formos vairuotojo pažymėjimas, palaipsniui pakeisiantis daugiau nei 110 skirtingų šiuo metu naudojamų modelių.

Lietuvai įstojus į Europos Sąjungą, buvo pasirašyta direktyva, reglamentuojanti vairuotojų pažymėjimų išdavimą. Ji numato, kad kitose ES šalyse išduoti vairuotojo pažymėjimai Lietuvos Respublikos teritorijoje (taip pat išduoti Lietuvoje − kitų ES šalių teritorijoje) galioja be jokių apribojimų.

2006 m. kovo 27 d. Ministrų taryba sudarė politinį susitarimą dėl Europos Komisijos 2003 m. siūlymo dėl Europos vairuotojo pažymėjimo. Bendros Europos taisyklės palengvins laisvą  Europos ekonominė erdvė vairuotojų judėjimą, padės išvengti sukčiavimo, kai vairuotojo pažymėjimas naudojamas asmens tapatybei nustatyti, ir didins saugumą keliuose, ypač vairuojant motociklus.

Teisės aktas dėl Europos vairuotojo pažymėjimo 
Naujasis teisės aktas − svarbus žingsnis į priekį kovojant su vairuotojo pažymėjimų klastojimu ir „vairuotojo pažymėjimų turizmu“. Valstybės narės glaudžiau bendradarbiaus, kad vairuotojai, iš kurių laikinai atimta teisė vairuoti, negalėtų gauti naujo vairuotojo pažymėjimo kitoje valstybėje narėje. Tam taip pat reikia sukurti keitimosi informacija apie vairuotojo pažymėjimus ES tinklą. Baigiama įvesti naują vienodo pavyzdžio kredito kortelės formos vairuotojo pažymėjimą su papildomais apsaugos elementais, o 110 dabar naudojamų skirtingų modelių bus palaipsniui atsisakyta. Įsigaliojus direktyvai, valstybės narės turės pakeisti esamus vairuotojo pažymėjimus per 26 metus. Buvo susitarta dėl specialių nuostatų, kad visi esami pažymėjimai, suteikiantys teisę vairuoti tam tikrą transporto priemonę, ir toliau būtų visų pripažįstami.

Numatoma išduoti vairuotojo pažymėjimus mopedų vairuotojams ir nustatyti laipsniško teisės vairuoti didesnius ir galingesnius motociklus suteikimo principus. Teisė vairuoti pastarosios kategorijos motociklus bus suteikiama tik nuo 24 metų išlaikius teorinį ir praktinį egzaminą. Bus reikalaujama, kad šio amžiaus nesulaukę asmenys, norintys vairuoti galingiausius motociklus, turėtų dvejų metų ne tokių galingų motociklų vairavimo patirtį. Naujosiose taisyklėse taip pat nustatomi minimalūs reikalavimai vairavimo egzaminuotojams.

Naujoji direktyva suteikia valstybėms narėms teisę pasirinkti, ar naujojo pavyzdžio pažymėjime naudoti mikroschemas.

Ateityje vairuotojo pažymėjimų galiojimo laikas bus ribotas. Naujosiose taisyklėse numatytas vairuotojo pažymėjimo galiojimo laikas − 10 metų. Šį terminą valstybės narės gali pailginti iki 15 metų. Sveikatos tikrinimą valstybės narės gali organizuoti savo nuožiūra atlikdamos administracines atnaujinimo procedūras.

Transporto priemonių kategorijos 

Oficialus valstybės įmonės „Regitra“ pateiktas transporto priemonių kategorijų sąrašas, vienodas visoje Europos Sąjungoje (skliaustuose pateikiamas minimalus kategorijos vairuotojo amžius):
 A1 kategorija (nuo 16 metų) − lengvieji motociklai, kurių variklio darbinis tūris yra didesnis kaip 50 cm³, bet ne didesnis kaip 125 cm³ ir jo galia neviršija 11 kW (15 AG);
 A kategorija (nuo 18 metų) − motociklai su šonine priekaba arba be jos. Vairuoti motociklus, kurių galia didesnė kaip 25 kW (34 AG) arba galios ir masės santykis didesnis kaip 0,16 kW/kg (0,22 AG/kg), suteikiama teisė tik turintiems ne trumpesnį kaip dvejų metų motociklų su žemesnėmis charakteristikomis vairavimo patirtį, turint nustatytos kategorijos transporto priemonių vairuotojo pažymėjimą;
 B1 kategorija (nuo 16 metų) − B kategorijos automobiliai trimis ar keturiais ratais, kurių didžiausias konstrukcinis greitis didesnis kaip 45 km/h ir (arba) variklio darbinis tūris didesnis kaip 50 cm³. Nepakrautos transporto priemonės masė turi būti ne didesnė kaip 550 kg. Į nepakrautų elektrinių transporto priemonių masę neįskaičiuojama akumuliatorių baterijų masė;
 B kategorija (nuo 18 metų) − automobiliai, kurių leidžiama maksimali masė ne didesnė kaip 3500 kg ir turintys ne daugiau kaip aštuonias sėdimąsias vietas be vairuotojo vietos; šie automobiliai gali būti sujungti su priekaba, kurios leidžiama maksimali masė ne didesnė kaip 750 kg;
 BE kategorija (nuo 19 metų) − B kategorijos automobilio ir priekabos, kurios leidžiama maksimali masė didesnė kaip 750 kg, junginiai;
 C1 kategorija (nuo 18 metų) − automobiliai, kurie nepriskiriami D kategorijai ir jų leidžiama maksimali masė yra didesnė kaip 3500 kg, bet ne didesnė kaip 7500 kg. Šios kategorijos automobiliai gali būti sujungti su priekaba, kurios leidžiama maksimali masė ne didesnė kaip 750 kg;
 C kategorija (nuo 21 metų) − automobiliai, kurie nepriskiriami D kategorijai ir jų leidžiama maksimali masė didesnė kaip 3500 kg; šie automobiliai gali būti sujungti su priekaba, kurios leidžiama maksimali masė ne didesnė kaip 750 kg (neoficialiai − sunkvežimiai);
 C1E kategorija (nuo 19 metų) − C1 kategorijos automobilio ir priekabos, kurios leidžiama maksimali masė didesnė kaip 750 kg, junginiai. Šių junginių leidžiama maksimali masė negali būti didesnė kaip 12000 kg ir priekabos leidžiama maksimali masė ne didesnė už nepakrauto vilkiko masę;
 CE kategorija (nuo 22 metų) − C kategorijos automobilio ir priekabos, kurios leidžiama maksimali masė didesnė kaip 7500 kg, junginiai;
 D kategorija (nuo 22 metų) − automobiliai, skirti vežti keleivius ir turintys daugiau kaip aštuonias sėdimąsias vietas be vairuotojo vietos; šie automobiliai gali būti sujungti su priekaba, kurios leidžiama maksimali masė ne didesnė kaip 750 kg (neoficialiai − autobusai);
 D1 kategorija (nuo 21 metų) − automobiliai, skirti vežti keleivius ir turintys daugiau kaip aštuonias, bet ne daugiau kaip šešiolika sėdimųjų vietų be vairuotojo vietos; šie automobiliai gali būti sujungti su priekaba, kurios leidžiama maksimali masė ne didesnė kaip 750 kg;
 DE kategorija (nuo 23 metų) − D kategorijos automobilio ir priekabos, kurios leidžiama maksimali masė didesnė kaip 750 kg, junginiai;
 D1E kategorija (nuo 22 metų) − D1 kategorijos automobilio ir priekabos, kurios leidžiama maksimali masė didesnė kaip 750 kg, junginiai. Šių junginių leidžiama maksimali masė negali būti didesnė kaip 12000 kg ir priekabos leidžiama maksimali masė ne didesnė už nepakrauto vilkiko masę ir ji nenaudojama žmonėms vežti;
 T kategorija (nuo 21 metų) − troleibusai.

Šaltiniai 

Europos Sąjungos teisė
Transporto teisė
Asmens dokumentai